《送曾正直》
宋代·慕容彦逢

往岁别君去，匆匆殊未餍。来兹谐宿愿，一笑忘齑盐。

俛仰复去谐，促装难暂淹。重江逼潮信，挂席程欲兼。

诸暨号繁剧，牒诉纷黎黔。君才古循吏，公庭耿秋蟾。

借留适民愿，坐变六凉炎。政术久弥励，谣颂喧闾阎。

朝廷方吁俊，延访降宸严。行矣决显用，此理君奚占。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。